钦定古今图书集成/理学汇编/经籍典/第037卷 > 《与杨教授书》前人
## 钦定古今图书集成/理学汇编/经籍典/第037卷 > 《与杨教授书》前人

熹昨日面恳寝罢镂板事，未蒙深察，窃自愧恨。诚意
不孚，言语不足以取信于左右，欲遂息默，则事有利
害，不容但已，须至再有尘渎。盖兹事之不可者四，而
长者之未喻区区之心者一。此书虽多前贤之说，而
其去取尽出鄙见，未必中理，或误后人。此不可之一
也。政使可传，而修改未定，其未满鄙意者尚多。今日
“流传既广，即将来盖棺之后，定本虽出，恐终不免彼
此异同，为熹终身之恨。此其不可之二也。忝为长吏
于此，而使同官用学粮钱刻己所著之书，内则有朋
友之谯责，外则有世俗之讥嘲，虽非本心，岂容自辨？
又况孤危之踪，无故常招吻唇，今乃自作此事，使不
相悦者得以为的而射之，不唯其啾喧呫嗫，使人厌
闻，甚或缉以成罪，亦非难事。政如顷年魏安行刻程尚书《论语》，乃至坐赃论，此不远之鉴，此其不可之三
也。近闻婺源有人刻熹《西铭》等说，方此移书毁之，书
行未几，遽自为此。彼之闻者，岂不怪笑，其被毁者，岂
不怨怒？此又使熹重得罪于乡党宗族，此其不可之
四也。昨日盖尝以此为恳，而执事不深晓，直以熹为
谬为谦逊者。”熹之不得已而为此书，其不逊甚矣。正
以非其一时苟作之文，是以谨之重之而不敢轻出。
而平日每见朋友轻出其未成之书，使人摹印流传
而不之禁者，未尝不病其自任之不重，而自期之不
远也。区区于此，实有广己造大之羞，而执事者反谓
其谬为谦逊，而为此“不情”之语，其不相察亦甚矣。愚
意迫切，不得不力恳于左右，幸辱矜照，一言罢之。其
所已刻者，熹请得以私钱奉赎毁去，而其已置之版，
却得面议别刻一书，以成仁者开广道术之意，自不
失为善事。不审尊意以为何如？专此布露，切冀痛察。